和吳伯承提宮孟冬風雨
作者：楊萬里
朝代：宋

paragraphs: 舊雨新更寒，晝歇夜復隕。
我行十日泥，屨跡故未泯。
吟聲正酸苦，已似琴促軫。
更遭雪作祟，不由絃不緊。
與公無詩債，何得便見窘。
半生領盛名，一面辱傾囷。
眼底過浮雲，誰見柳下憫。
覓句許奇險，有底惱肝腎。
開懷愛我多，落筆爲渠盡。
獨憐禾頭濕，可歡不可哂。